Foto’s: Dodetal styg skerp terwyl Kenia-aanval voortduurFoto: AP Photo/Ben Curtis Nog ŉ ontploffing en geweerskote kon Woensdagoggend gehoor word by die kantoor-en-hotelkompleks in die Keniaanse hoofstad, Nairobi, waar terroriste Dinsdag toegeslaan het en minstens 15 mense gedood het. Mense het Dinsdag vreesbevange van die kompleks gevlug terwyl ontploffings en geweervuur deur die buurt weerklink het. Wetstoepassingsagentskappe sê ŉ “aktiewe veiligheidsoperasie” is intussen steeds aan die gang in en rondom die kompleks wat deur Islamitiese ekstremiste aangeval is te midde Foto: AP Photo/Ben Curtis van sporadiese geweervuur wat steeds gehoor kan word. Uhuru Kenyatta, Kenia se president, sal na verwagting vanoggend die land toespreek oor die aanval. Die militante groep Al-Sjabaab het vroeër verantwoordelikheid vir die aanval aanvaar. Die aanval het begin met talle motorbomontploffings buite ŉ bank en ŉ selfmoordbomaanval by die ingangsportaal van die hotel waarna minstens vier gewapende mans toegeslaan het. Mense is intussen reg deur die nag uit die kantoor-en-hotelkompleks na veiligheid gebring. Die kompleks in Nairobi sluit in ŉ groot hotel, genaamd DusitD2, asook banke en kantore. Talle voertuie was ná die aanval aan die brand terwyl mense uit die kompleks gedra is. Foto: AP Photo/Ben Curtis Die VSA het bevestig dat een van sy burgers in die aanval dood is, maar het nie die oorledene se naam bekend gemaak nie. Al-Sjabaab het met vergelding teen Kenia gedreig nadat die land in 2011 troepe na Somalië gestuur het. Dinsdag se aanval volg drie jaar ná Al-Sjabaab se aanval op die El Adde-weermagbasis toe 140 Keniaanse soldate om die lewe gebring is. In September 2013 is minstens 69 mense dood in die aanval op die Westgate-winkelsentrum in Nairobi. ŉ Suid-Afrikaner is ook in dié aanval dood. Die dodelikste aanval waarvoor Al-Sjabaab nog verantwoordelikheid aanvaar het, was die aanval op Kenia se Garissa University College in 2015 waartydens 147 mense dood is.